Dočekali smo prvi veliki ulov u 2018., međunarodni pače, za domaću dokumentarističku industiju. Dokumentarni film “Dom boraca” (2018) Ivana Ramljaka koji nastaje u koprodukciji Akademije dramske umjetnosti u Zagrebu i Restarta, ušao je u službeni natjecateljski program poznatog Međunarodnog festivala dokumentarnog filma Cinema du Réel.

Osnovan 1978. godine od strane antropologa i filmaša Jeana Roucha te Jean-Michel Arnolda, glavnog tajnika Cinémathèque Française, francuske filmske organizacije odgovorne za čuvanje najveće filmske arhive na svijetu, festival Cinéma du Réel smatra se jednim od najznačajnijih europskih doku-festivala, kojeg godišnje pohodi dvadesetak tisuća posjetitelja.

Među ukupno 43 filma razvrstana u četiri službene konkurencije ovogodišnjeg, jubilarnog četrdesetog festivalskog izdanja, Ramljakov film o kumrovečkom Spomen-domu boraca NOR i omladine Jugoslavije smješten je u Međunarodnu konkrenciju debitantskih filmova (International Competition for First Films ). Radi se o premijernim dugometražnim filmovima odabranih autora, a uz našeg redatelja nalazi se još devet njegovih filmskih kolega.

Kao i Ramljakova prethodna uspješnica “Kino otok” (Restart, 2016.), i “Dom boraca” će biti pošteđen dijaloških scena, baveći se prostorom koji je izgubio svoju prvotnu funkciju. Film je, pak, nastao na kraju prve godine MA-ja Filmske i TV režije dokumentarnog filma na zagrebačkoj Akademiji dramske umjetnosti. Filmsku je ekipu osim Ramljaka sačinjavao direktor fotografije Jurica Marković, montažer Ivor Šonje, dizajn zvuka povjeren je Borni Buljeviću, dok je producent Tibor Keser.